Një ekonomist optimist për ekonominë në SHBA
Shqetësimet globale i bëjnë shumë njerëz skeptikë për zhvillimin afatgjatë global
Tregjet financiare u luhatën këtë javë ndërsa u shtuan shqetësimet për një paketë të mundshme shpëtimi për Spanjën, dobësinë e tregjeve në zhvillim dhe frikën për një krizë fiskale në Shtetet e Bashkuara. Pavarësisht nga parashikimet negative në rritje, një ekonomist në New York thotë se Shtetet e Bashkuara mund të jenë një nga pikat pozitive. Kostot gjithnjë e më të larta të huamarrjes në Spanjë dhe Itali dhe mundësia që qeveria greke nuk do të jetë në gjendje të paguajë borxhet e saj, e kanë thelluar krizën në Evropë. Ekomomistët thonë se rreziku për paketa edhe më masive shpëtimi kërcënojnë të ardhmen e Eurozonës, duke e fashitur besimin e konsumatorëve dhe duke pakësuar rrjedhën e kapitalit në tregjet në zhvillim nga Kina në Indi. Për këtë arsye, parashikimet afatshkurtra për rritje globale kanë vuajtur pasojat, thotë makroekonomisti Srinivas Thiruvadanthai. Spanja u bë zyrtarisht vendi i 12 evropian që bie përsëri në recesion, ndërsa Britania thotë se është në tremujorin e tretë të tkurrjes ekonomike. Dy tremujorë tkurrje është përcaktimi zyrtar i recesionit. Disa druhen se mund t’i ketë ardhur radha ekonomisë më të madhe e Evropës, Gjermanisë. Si bllok, Evropa përfaqëson partneren më të madhë tregëtare të Shteteve të Bashkuara. Thiruvadanthai thotë se çdo tronditje atje, do të ndjehet në gjithë Atlantikun. Megjithëse shifrat e qeverisë që do të bëhen publike të premten, pritet të tregojnë se ekonomia amerikane pati një rritje pothuajse të pandjeshme në tremujorin e dytë, Thiruvadanthai, parashikon një rritje të fuqishme. Por jo të gjithë janë optimistë. Disa ekonomistë këmbëngulin se një recesion i plotë i ekonomisë më të madhe të botës është një mundësi reale, veçanërisht nëse politikanët amerikanë nuk arrijnë një marrëveshje për shkurtimin e defiçitit dhe për skadimin e shkurtimit të taksave në fund të vitit.